Tiedotusvälineille

Julkaisuvapaa heti

**Suomi 100, aikuislukiot 90 - aikuislukiotoiminnan juhlaseminaari ja iltajuhla 25.11.**

Aikuislukiotoiminta täyttää tänä vuonna 90 vuotta. Lauantaina 25.11.2017 vietetään suomalaisen aikuislukioiden 90-vuotisjuhlaa Helsingissä. Noin 90 aikuislukioiden työntekijää ja yhteistyökumppania kokoontuu hotelli Crowne Plazaan juhlaseminaariin, jonka järjestää Aikuislukioiden opettajat ry yhteistyössä Iltakoulujen liiton ja Aikuislukioiden rehtoreiden kanssa. Seminaarin suojelija on presidentti Tarja Halonen, ja puhujana mm. Opetushallituksen pääjohtaja Olli-Pekka Heinonen.

Seminaarissa julkistetaan kirja **Aikuislukiosta monimuotokouluksi - Kehityslinjoja ja kokemuksia 2002 - 2017.** Kirja käsittelee monipuolisesti aikuislukioiden nykytilaa, tulevaisuuden näkymiä ja viimeisten 15 vuoden aikana kokemia muutoksia. Se on jatkoa vuonna 2002 ilmestyneelle historiikille **Iltaoppikoulusta aikuislukioksi.**

Illalla juhlinta jatkuu Töölön yhteiskoulun aikuislukiossa, jossa aikuislukioväki vaihtaa vapaalle 20-luvun hengessä. Suomen ensimmäinen iltalukio oli Yrjö ja Hilma Janssonin vuonna 1927 perustama Helsingin suomalaisen yksityislyseon iltalinja. Sen toimintaa jatkaa Töölön yhteiskoulun aikuislukio.

Aikuislukiot ovat koko olemassaolonsa ajan vastanneet aikuisten koulutustarpeisiin tarjoamalla yleissivistävää perusopetusta ja lukiokoulutusta syrjäytymisvaarassa oleville ja muille opinhaluisille. Elinikäinen oppiminen on sivistysvaltion jäsenen perusoikeus, josta aikuislukiot ovat kantaneet huolta. Toimintaa on joustavasti muovattu ajan ja asiakkaiden tarpeiden mukaan, ja aikuislukiot ovat olleet usein uranuurtajia koulutusta kehittäessään. Yksi 2000-luvun tärkeistä haasteista on ollut maahanmuuttajien koulutus.

Lisätietoja tapahtumasta:

Pauliina Raittila

Puheenjohtaja, Aikuislukioiden opettajat ry

pauliina.raittila@eira.fi

puh. 0400 736 392